Source: https://finlex.fi/fi/laki/alkup/1960/19600238
Timestamp: 2019-09-23 12:01:29+00:00
Document Index: 23197237

Matched Legal Cases: ['§2', '§3', '§4', '§5', '§6', '§7', '§8']

Laki puolustustaloudellisesta suunnittelukunnasta 238/1960 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1960 › 238/1960
238/1960
Annettu Helsingissä 20. päivänä toukokuuta 1960
Laki puolustustaloudellisesta suunnittelukunnasta
Ne selvittely-, suunnittelu- ja järjestelytehtävät, jotka ovat tarpeen maan taloudellisen puolustusvalmiuden kehittämiseksi sekä väestön toimeentulon ja talouselämän turvaamiseksi sodan taikka sodan vaaran tahi maan ulkopuolella sattuneen sodan tai vaikutuksiltaan siihen verrattavan muun erityisen tapahtuman aiheuttamien poikkeuksellisten olojen aikana, kuuluvat puolustustaloudelliselle suunnittelukunnalle, mikäli niitä ei lailla tai asetuksella ole annettu muun viranomaisen asiaksi.
Suunnittelukunnan suoritettavaksi voidaan asetuksella antaa myös joidenkin, 1 momentissa tarkoitettujen päämäärien toteuttamiseksi tarpeellisten tehtävien toimeenpaneminen.
Suunnittelukunta on kauppa- ja teollisuusministeriön alainen.
Puolustustaloudelliseen suunnittelukuntaan kuuluu puheenjohtaja ja tarpeellinen määräjäseniä. Suunnittelukunnan puheenjohtajan ja jäsenet, joiden tulee olla maan talouselämään taikka valtion- tai kunnallishallintoon perehtyneitä henkilöitä, määrää valtioneuvosto neljäksi vuodeksi kerrallaan.
Suunnittelukunnalla on oikeus asettaa jaostoja ja muita toimielimiä sekä kutsua niitä varten suunnittelukuntaan lisäjäseniä.
Suunnittelukuntaan voidaan ottaa ylimääräisiä toimenhaltijoita ja tilapäisiä toimihenkilöitä.
Valtion ja kuntien viranomaiset ja laitokset ovat velvolliset antamaan toimialaltaan puolustustaloudellisen suunnittelukunnan työtään varten tarvitsemat tiedot sekä muutoinkin avustamaan suunnittelukuntaa.
Teollisuuslaitoksen omistajan tai haltijan ja muun elinkeinonharjoittajan tulee puolustustaloudellisen suunnittelukunnan kehoituksesta antaa ne tiedot henkilökunnasta, huoneistotiloista, koneista ja muista varusteista, tuotannosta ja tuotantokyvystä, sähkövoiman käytöstä, polttoaineista, raaka-aineista ja muista tarvikkeista, varastotiloista, ostoista, hankinnoista sekä muista seikoista, jotka ovat tarpeellisia suunnittelukunnan työtä varten.
Mikäli kunta joutuu puolustustaloudellista suunnittelukuntaa avustaessaan suorittamaan erityisiä kustannuksia vaativia tehtäviä tai töitä, on sille valtion varoista suoritettava niistä kohtuullinen korvaus.
Joka jättää määräajassa täyttämättä puolustustaloudellisen suunnittelukunnan 4 §:n nojalla antaman kehoituksen taikka vastoin parempaa tietoaan antaa virheellisen tiedon, rangaistakoon sakolla tai enintään vuoden vankeudella.
Tietoja, jotka on hankittu 3 tai 4 §:n nojalla tahi muutoin saatu puolustustaloudellisen suunnittelukunnan työn yhteydessä, ei suunnittelutyöhön osallistuva saa käyttää yksityiseksi hyödykseen eikä myöskään ilmaista sivullisille.
Suunnittelukunta voi määrätä, että tietojen tai selvitysten antajan on pidettävä antamansa tiedot ja selvitykset salassa.
Tämä laki tulee voimaan 1 päivänä kesäkuuta 1960.
Helsingissä 20. päivänä toukokuuta 1960
1§2§3§4§5§6§7§8§